REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/207-16

10.oktobar 2016. godine

B e o g r a d

Z A P I S N I K

SA TREĆE SEDNICE ODBORA ZA DIJASPORU I SRBE U REGIONU

Sednica je održana u četvrtak, **06. oktobra 2016**. godine u Maloj sali Doma Narodne skupštine sa početkom u **14,00 časova**.

Sednicom je predsedavao mr Ivan Kostić, predsednik Odbora.

Sednici su prisustvovali: Miodrag Linta, zamenik predsednika Odbora i članovi: prof. dr Marko Atlagić, Jadranka mr Jovanović, Goran Nikolić, Ljiljana Mihajlović, Vladimir Đurić, Branimir Jovanović, Dragan Veljković i Momčilo Mandić i zamenici članova: Blaža Knežević i Sanda dr Rašković Ivić.

Sa sednice opravdano odsutni: Zoran Milekić, Aleksandar Čotrić, Žika Gojković, Marjana Maraš, Ljubinko dr Rakonjac i Radoslav Milojičić.

Pored članova Odbora sednici su prisustvovali i uzeli učešće u radu: Veroljub Arsić, potpredsednik Narodne skupštine, Vladimir Božović, savetnik predsednika Vlade Republike Srbije za regionalnu saradnju i odnose sa verskim zajednicama; Nedeljko Tenjović, generalni sekretar predsednika Republike Srbije, Veljko Odalović, generalni sekretar, Ministarstvo spoljnih poslova RS, dr Ljiljana Nikšić, ambasador, Ministarstvo spoljnih poslova, prof. dr Gideon Grajf, glavni istoričar Instituta za Holokaust-Šem Olam iz Izraela, dr Rabi Kriger, direktor Instituta za Holokaust-Šem Olam iz Izraela, g-din Knut Fluvik Toresen, istoričar, Institut za istoriju, Oslo, Norveška, dr Dario Vidojković, istoričar Univerziteta u Regensburgu, srpska akademska dijaspora, Nemačka, Mirko Galaso, srpska akademska dijaspora Univerzitet Udine, Italija, g-din Stiven Hanington, osnivač i predsednik Jedinstvenog svetskog foruma za mir, Najrobi, Kenija, Imanuel Nes, profesor političkih nauka Univerziteta Medgar-Evers, Njujork, član Instituta za Jasenovac; Dragan Stanojević, predsednik Skupštine dijaspore i Srba u regionu u tehničkom mandatu; episkop toplički Vladika Arsenije, vikar Patrijarha Srpskog. Pored navedenih učesnika, sednici su prisustvovali predstavnici Ministarstava kulture i informisanja, Ministarstava za rad, zapošljavanje, boračka i socijalna pitanja, Ministarstava odbrane, Ministarstava prosvete, nauke i tehnološkog razvoja, Uprave za saradnju s dijasporom i Srbima u regionu, istaknuti predstavnici srpske dijaspore, naučni i kulturni radnici, bivše diplomate, predstavnici jevrejske zajednice u Srbiji, predstavnici nevladinog sektora, predstavnici Srpske pravoslavne crkve, predstavnici diplomatskog kora, predstavnici izbegličkih i zavičajnih udruženja i preživeli logoraši iz Jasenovca.

**Predsednik Odbora za dijasporu i Srbe u regionu, mr Ivan Kostić** je otvorio treću sednicu i pozdravio goste i članove Odbora. Predsednik je podsetio članove Odbora da je na prethodnoj sednici Odbora postignuta saglasnost Odbora u vezi sa održavanjem tematske sednice, koja na **dnevnom redu** ima jednu tačku:

**„Zaštita kulture sećanja na srpske žrtve genocida i žrtve Holokausta**“,

a u cilju zaštite kulture sećanja na srpske žrtve i žrtve Holokausta i podsećanja na istorijske činjenice stradanja Srba, Jevreja i Roma u Drugom svetskom ratu.

U uvodnom izlaganju **predsedavajući** je govorio o značaju održavanja sednice na ovu temu ističući da je zadatak svih nadležnih institucija u spoljnoj i unutrašnjoj politici da promovišu strategiju prevencije genocida, kroz obrazovne, medijske i kulturne projekte, kao i kroz zakonsku inicijativu, koja treba da bude pokrenuta u Narodnoj skupštini.

**Veroljub** **Arsić**, potpredsednik Narodne skupštine je u ime Narodne skupštine pozdravio sve prisutne i u svom izlaganju ukazao na nekoliko segmenata, koji su vezani za pokušaje pojedinih centara da prekrajaju istoriju Drugog svetskog rata i umanjuju odgovornosti pojedinih rukovodstava tadašnjih država za zločine koje su počinili prema Jevrejima, Romima, Srbima i drugim narodima. Arsić je u obraćanju ukazao na činjenicu da se u poslednjim godinama manipuliše sa brojem nastradalih. Republika Srbija se oštro protivi bilo kakvom pokušaju promene istorije i s tim u vezi dodao da podržava organizovanje ovakvih skupova, koji imaju za cilj da se ne dozvoli prekrajanje istorije i umanje zločini, jer bi to bio novi zločin prema žrtvama.

**Vladimir Božović,** savetnik predsednika Vlade Republike Srbije za regionalnu saradnju i odnose sa verskim zajednicama je u ime predsednika Vlade pozdravio prisutne i ukazao na posvećenost kabineta premijera zaštiti kulture sećanja na žrtve genocida i Holokausta, ističući ulogu Komisije za utvrđivanje programske koncepcije i davanja predloga modela upravljanja memorijalnim kompleksom na Starom sajmištu, koja aktivno radi na izgradnji memorijalnog centra „Staro sajmište“. On je obavestio prisutne da na prostoru Starog sajmišta treba da bude izgrađen državni Memorijalni kommpleks po ugledu na izraelski „Jad Vašem“, pri čemu bi Odbor, koji će se ustanoviti i na čijem čelu bi trebalo da bude predsednik Vlade, kao i da će ceo projekat voditi država uz pomoć srpske pravoslavne crkve i drugih verskih zajednica.

Božović je izneo predlog da Narodna skupština razmotri i donese Deklaraciju o počinjenom genocidu NDH nad Srbima, Jevrejima i Romima tokom Drugog svetskog rata, napominjući da je Komisija već počela izradu Predloga deklaracije. U cilju prevencije revizije istorije i ponovnog javljanja nacističkih, fašističkih i ustaških ideja koje su dovele do genocida i Holokausta, Božović smatra da bi bilo značajno da se postigne opšti društveni i nacionalni konsenzus da bi se dobio najbolji tekst Deklaracije i koji bi se dostavio svim državama članicama UN.

**Nedeljko Tenjović,** generalni sekretar predsednika Republike Srbije u obraćanju je u ime predsednika Republike dao punu podršku Odboru za dijasporu i Srbe u regionu i održavanje sednice na ovu temu.

**Veljko Odalović,** generalni sekretar Ministarstva spoljnih poslova RS, u ime Ministra spoljnih poslova pozdravio je prisutne i naglasio potrebu zajedničkog nastojanja u sprečavanju pokušaja povampirenja fašizma, a posebno u ovim krajevima ustaštva. Naime, neophodno je da se svi zajedno trudimo da sprečimo da se zločini koji su se desili u Drugom svetskom ratu, kao i u nekim kasnijim periodima, ne zaborave i da se sačuvaju zbog budućnosti i istine. Stradalnici u Jasenovcu: Srbi, Jevreji i Romi nisu mislili kao deo aktuelene strukture u Hrvatskoj, istakao je Odalović i dodao da će Ministarstvo spoljnih poslova sa svojim stručnim kadrom u ovoj oblasti, učestvovati u davanju doprinosa ovom časnom poslu.

**Miodrag Linta**, zamenik predsednika Odbora za dijasporu i Srbe u regionu, pozdravljajući prisutne podsetio je na činjenicu da je Srbija jedina zemlja u svetu, koja ima toliki broj nastradalih u dvadesetom veku, a nema memorijalni centar posvećen svojim žrtvama, kao ni popis žrtava. Iz tog razloga pozdravio je inicijativu Vlade Republike Srbije i drugih nadležnih institucija i javnih ličnosti da se konačno u Srbiji izgradi memorijalni centar posvećen srpskim žrtvama. Taj nacionalni projekat bi trebalo da popiše, sistematizuje i javno objavi sve srpske i druge žrtve genocida. Edukativni karakter projekta doprineo bi upoznavanju javnosti i posetioce sa stradanjem našeg naroda i odavao počast žrtvama genocida. U tom smislu naglasio je i doprinos današnje sednice Odbora. Na kraju izlaganja Linta je podržao inicijativu Vlade Republike Srbije da Narodna skupština usvoji Deklaraciju o genocidu NDH nad Srbima, Jevrejima i Romima.

Pre prikazivanja filma „Istina o Jasenovcu“, Profesor **Imanuel Ness** iz Njujorka pročitao je poruku istaknutog člana Srpske akademske dijaspore i osnivača i izvršnog direktora Instituta za istraživanje Jasenovca i profesora na koledžu Medgar Evers na Gradskom univerzitetu u Njujorku, profesora Beri Litučija.

Prof. dr Gideon Grajf, glavni istoričar Instituta za Holokaust-Šem Olam iz Izraela, u svom izlaganju posebno se zadržao na pitanju revizionizma i pokušaju Hrvatske da ospori istoriju i iskrivi istorijske činjenice. Sećanja na žrtve ne smeju da budu kratkog daha, a činjenice se ne smeju izvrtati i menjati u skladu sa novim političkim interesima. U tom kontekstu izneo je svoje zapažanje da je Jasenovac, koji se može nazvati i Hrvatski Aušvic i dalje je prilično nepoznat u međunarodnim krugovima, uprkos velikom značaju ne samo za istoriju Balkana, već i za evropsku istoriju i istoriju Holokausta uopšte. U svom izlaganju gospodin Grajf je opisao stradanja nevinih u Jasenovcu, potkrepljujući izjavama nemačkih oficira o nečovečnim i beskrupuloznim postupcima ustaša prema Srbima, Jevrejima i Romima. Na kraju izlaganja je podvukao da istina o Jasenovcu mora da živi i pobedi i da ne sme da se ćuti pred hrvatskim poricanjem istine.

**Dr Ljiljana Nikšić,** ambasador u Ministarstvu spoljnih poslova na početku svog izlaganja podsetila je prisutne na obavezu po Povelji Ujedinih nacija da negujemo univerzalne vrednosti čovečanstva, kao i da sednica u organizaciji Odbora za dijasporu i Srbe u regionu nije skup Srba protiv Hrvata, već protiv fašisoidnih ideja. Nacizam, fašizam i sve fašisoidne ideologije koje propagiraju diskriminaciju ljudi su nešto što čovečanstvo mora da osudi radi svoje budućnosti. Na kraju izlaganja, dr Nikšić je podržala ideju o izgradnji Memorijalnog centra.

**Rabi Kriger,** direktor Instituta za Holokaust-Šem Olam iz Izraela je u svom izlaganju ukazao na činjenicu da pored bitke koju vode na polju sećanja, kako bi pamtili hrabrost i tragediju ljudi, da se suočavaju sa činjenicom da neki istoričari, grupacije, neki nacionalisti i vlasti pokušavaju da promene priču o Holokaustu. Takvo delovanje utiče da čak i malim izmenama prave izmene ukupne slike. Kriger je zato podvukao da su razlozi njihovog današnjeg ućešća na skupu, da se istorija sa ovog podneblja ne bi zaboravila.

**Knut Fluvik Torensen,** istoričar, Institut za istoriju, Oslo, Norveška, na početku svog izlaganja je rekao da je veoma bitno radi uspostavljanja poverenja, bezbednosti , mira i budućnosti na Balkanu, da se moraju utvrditi činjenice i reći istina o ustaškom genocidu. Istakao je da je to ne samo pravo, nego i moralna obaveza da se sećamo žrtava srpskog Holokausta. Istakao je da je pokušaj proglašenja hrvatskog katoličkog biskupa Alojza Stepinca za sveca veoma provocirajuće za porodice Jevreja, Srba i Roma, ako se zna da je Stepinac predstavnik ustaškog pokreta.

**Dr Dario Vidojković**, istoričar Univerziteta u Regensburgu, srpska akademska dijaspora, Nemačka, je podsetio na činjenicu da se 19. avgusta navršilo 75. godina od kako je u Jasenovcu uspostavljen ustaški koncetracioni logor. Ukazao je da za razliku od Jevreja koji su stradanje svog naroda u Drugom svetskom ratu nazvali Holokaust, Srbi još uvek nisu zvanično ustanovili naziv genocida nad Srbima Takođe je naglasio da pored rezolucije o stradanju Srba u 20. veku, postoji potreba da bude ustanovljen dan sećanja na srpske žrtve genocioda u Jasenovcu, kao i da se pored pominjanja pojmova fašizam, nacizam uvrsti i ustaštvo kao pošast u Drugom svetskom ratu.

**Mirko Galaso**, srpska akademska dijaspora Univerzitet Udine, Italija, student istorije je rekao da je Italija odavno odbacila i optužila fašizam kao ideologiju, ali da je manje upoznata sa averzijom fašista prema Slovenima na Balkanu, kao i o genocidu koji je počinjen na području NDH. Založio se za ustanovljavanje simbola stradanja i memorijala srpskih žrtava.

**Stiven Hanington**, osnivač i predsednik Jedinstvenog svetskog foruma za mir, Najrobi, Kenija je istakao da je Jasenovac jedna tragična i teška priča, koja treba da ostane u istorijskoj prošlosti i da se više nikada ne ponovi.

**Dragan Stanojević**, predsednik Skupštine dijaspore i Srba u regionu u tehničkom mandatu, na početku svog izlaganja je podvukao, da u uslovima narastajućih trendova falsifikovanja istorijskih činjenica, neophodno je udružiti snage i preventivno delovati, insistiranjem na istini o stradanju Srba, Jevreja i Roma na ovim prostorima. U nastavku izlaganja Stanojević je pročitao Predlog deklaracije i preneo podršku Skupštine dijaspore i Srba u regionu i predstavnika srpskih organizacija i udruženja iz sveta Republici Srbiji na zaštiti kulture sećanja na srpske žrtve. Predsedavajući **mr Ivan Kostić** obraćajući se članovima Odbora naglasio je da će na nekoj od narednih sednica Odbora biti razmatrani predlozi Skupštine dijaspore, koji se odnose na :

- Deklaraciju o zaštiti kulture sećanja na srpske žrtve u 20. veku;

- uvođenje nacionalnog dana sećanja na sve srpske žrtve;

- simbol sećanja na stradanje Srba u 20. veku i predlog koji su dali predstavnici Skupštine dijaspore „beli cvet u obliku krsta“ i

- uspostavljanje memorijalnog centra za sve srpske žrtve u 20. veku.

Takođe je rekao da će Odbor na nekoj od narednih tematskih sednica organizovati skup o stradanju srpskog naroda u 20. veku, s obzirom da je cela ova godina u jubileju i obeležavanju 75 godina od početka stradanja srpskog naroda u NDH, na kojoj će govoriti srpski naučnici i predstavnici udruženja iz Srbije, Republike Srpske i regiona, a koji se bave ovom tematikom.

U diskusiji su učestovovali narodni poslanici: Sanda Rašković Ivić**, z**amenik člana Odbora, Ognjen Pantović, Božidar Delić, Boško Obradović, Jovo Ostojić i Milan Lapčević, koji su istakli značaj pokretanja ove teme u Narodnoj skupštini i istakli da je zarad istine i pomirenja u regionu važno nastojanje u sprečavanju revizije i falsifikovanja istorije.

U diskusiji su učestvovali Dušan Bastašić**,** predsednik Udruženja „Jadovno 1941“, Vladimir Lukić, Udruženje „Jasenovac-Donja Gradina“ i u ime preživelih logoraša, gospođa Jelena Radojičić.

Na kraju sednice predsedavajući se zahvalio prisutnima i zaključio sednicu.

Sednica je završena u 17,20 časova.

Obrađen tonski snimak je sastavni deo ovog zapisnika.

SEKRETAR ODBORA PREDSEDNIK ODBORA

Vesna Matić Vukašinović Mr Ivan Kostić